Vill áfram öflugt sjávarútvegs - og landbúnaðarráðuneyti „ Það er mikilvægt núna að standa vörð um landbúnað og sjávarútveg og þess vegna er mjög óskynsamlegt að leggja niður landbúnaðar - og sjávarútvegsráðuneytið í sinni mynd og leggja það inn í nýtt atvinnumálaráðuneyti þar sem þessir málaflokkar yrðu útþynntir , ” segir Jón Bjarnason ráðherra í samtali við Skessuhorn . Athygli hefur vakið að Jón hefur sett sig mjög ákveðið á móti þeirri fyrirætlan ríkisstjórnarinnar að leggja fram frumvarp um sameiningu sjávarútvegs - og landbúnaðarráðuneytisins og iðnaðarráðuneytisins . Upphaflega stóð til að frumvarpið yrði lagt fram á haustþingi en af því hefur þó ekki orðið . Mörg hagsmunasamtök í landbúnaði og sjávarútvegi , auk sveitarfélaga , hafa ályktað gegn sameiningunni og telja hana muni veikja grunnkerfi þessara atvinnugreina . Jón segir að allra síst megi veikja þessa málaflokka nú þegar aðildarviðræður eru í gangi við ESB . Segir hann ýmis hagsmunasamtök , svo sem forystumenn í stétt bænda og útvegsmanna hafa bent réttilega á þetta . Hann segir afar mikilvægt nú að standa vörð um sterka stöðu og ímynd landbúnaðar og sjávarútvegs og telur hættu á að hvort tveggja verði undir við sameiningu ráðuneytanna . “ Að mínu mati er þvert á móti mikilvægara að styrkja enn frekar grunnstoðir landbúnaðar og sjávarútvegs í stjórnsýslunni svo greinarnar geti tekist á við stór og aukin viðfangsefni í breyttu umhverfi . Þetta eru frumvinnslugreinar okkar sem hafa mýmörg tækifæri sem stuðlað gætu að endurreisn íslensks atvinnulífs , ” segir Jón að endingu .